**บทเทศน์** ศีลมหาสนิท ศูนย์กลางชีวิต ศิษย์พระคริสต์

....วานนี้ วันนี้ และตลอดไป….

1.การนับเวลาสากลแบ่งเวลาออกเป็น BC (before Christ)และ AD(Anno Domini - หลังพระเยซูบังเกิด) ซึ่งแสดงให้เห็นว่าพระเยซูเจ้าทรงเป็นศูนย์กลางของประวัติศาสตร์โลก เป็นบุคคลสำคัญที่สุดของโลก ทุกสิ่งทุกอย่างในประวัติศาสตร์ด้อยค่าลงเมื่อเทียบกับชีวิตของพระเยซูเจ้า สิ่งต่าง ๆ เกิดขึ้นแล้วดับลงแต่พระเยซูทรงเป็นอยู่วานนี้วันนี้และจะคงอยู่ตลอดไป

2. เช่นเดียวกับชีวิตของเรา พระเยซูทรงเป็นศูนย์กลางชีวิตของเรา เนื่องจากพระองค์ทรงเป็นศูนย์กลางชีวิตของเรา เราจึงมาที่นี่(วัด)เพื่อเฉลิมฉลองพิธีศีลมหาสนิทหรือพิธีมิสซาบูขาขอบพระคุณในทุก ๆ วันอาทิตย์และเมื่อเสร็จพิธีแล้ว เราก็จะกลับไปในสันติสุขเพื่อจะได้รักและรับใช้พระเจ้าซึ่งเป็นพระบุคคลที่เราได้พบปะอย่างใกล้ชิดในศีลมหาสนิท

3.อย่างที่มีการแบ่งเวลาออกเป็นก่อนและหลังการบังเกิดของพระเยซู ในพระคัมภีร์เราก็มีการแบ่งออกเป็นพันธสัญญาเก่าและพันธสัญญาใหม่ โดยมีพระเยซูเจ้าเป็นศูนย์กลางเช่นกัน ทุกเหตุการณ์ที่เกิดขึ้นต่างมีพระเยซูเป็นศูนย์กลาง หรือเกี่ยวข้องกับพระองค์

4.ในอดีตจากหนังสือปฐมกาล 14:18-20 พูดถึงเมลคลีเซเดค ท่านเป็นสงฆ์ในพันธสัญญาเก่าที่ได้แสดงให้เห็นล่วงหน้าถึงการเสด็จมาของพระเยซู เมลคลีเซเดคเป็นสงฆ์ในพันธสัญญาเก่าแต่พระเยซูเจ้าทรงเป็นมหาสงฆ์แห่งพันธสัญญาใหม่ เมลคลีเซเดคนำขนมปังและเหล้าองุ่นมาถวายซึ่งเป็นการบอกล่วงหน้าถึงเรื่องศีลมหาสนิท

5.นอกจากนั้น เรายังได้เรียนรู้เรื่องมานนาที่ชาวอิสราเอลได้รับในระหว่างที่เดินทางในทะเลทราย(อพย 16) และอาหารที่ประทังชีวิตประกาศกเอลิยาห์ตลอดสี่สิบวันและคืนจนกระทั่งเขาเดินทางไปถึงภูเขาโฮเลบ/ซีนาย(1พกษ19)

6.ในพระวรสารลูกา 9:11-17 พระเยซูทรงทำอัศจรรย์เลี้ยงคนจำนวนมากด้วยขนมปังเพียงห้าก้อนกับปลาสองตัว อัศจรรย์นี้เป็นการเตรียมสำหรับอัศจรรย์ที่ยิ่งใหญ่ที่สุดในพันธสัญญาใหม่นั้นคือศีลมหาสนิท พระเยซูทรงกระทำ 4 ประการเพื่อทวีขนมปังและปลาและทำเช่นเดียวกันในขณะงานรับประทานอาหารค่ำครั้งสุดท้าย นั้นคือ 1)ทรงหยิบขนมปังและปลา 2)ทรงกล่าวถวายพระพร 3)ทรงบิออก 4)ประทานให้บรรดาสานุศิษย์ศิษย์

7.บทจดหมายของนักบุญเปาโล (1คร 11:23-26) บรรยายถึงอาหารค่ำครั้งสุดท้ายซึ่งมีคุณค่ามากสำหรับเราเพราะเป็นข้อมูลที่เก่าที่สุดที่เกี่ยวกับงานเลี้ยงอาหารค่ำครั้งสุดท้ายที่เขียนขึ้นก่อนพระวรสาร เปาโลเขียนในระหว่างสองปีครึ่งที่ท่านเทศน์ในเมืองเอเฟซัสในระหว่างปี 54-57 พระเยซูตรัสว่า "นี้คือกายของเรา" พระองค์ไม่ได้ตรัสว่า "นี่คือสัญลักษณ์แทนเราหรือตัวแทนของเรา" แต่ตรัสว่า "นี่คือกายของเรา" การแปรเปลี่ยนขนมปังและเหล้าองุ่นให้เป็นพระกายและพระโลหิตนี้เป็นการแปรเปลี่ยนภายในโดยรูปปรากฏภายนอกยังคงเดิม

8.เพราะพระเยซูทรงเป็นศูนย์กลางแห่งกาลเวลา งานชุมนุมเคารพศีลมหาสนิทในปีนี้จึงเตือนใจเราให้เก็บรักษาพระเยซูในศีลมหาสนิทไว้ในใจของเรา ให้พระองค์ทรงเป็นศูนย์กลางชีวิตของเรา พระเยซูทรงปรารถนาให้เราแต่ละคนได้เจริญชีวิตชิดสนิทกับพระองค์ พระองค์ไม่ใช่คนแปลกหน้าที่เราจะพบพระองค์เพียงอาทิตย์ละหนึ่งชั่วโมง แต่พระองค์ทรงเป็นเพื่อนที่ดีที่สุดของเรา พระเยซูทรงเป็นเพื่อนที่ดีที่สุดของท่านหรือไม่ ท่านจะใช้เวลาอยู่กับพระองค์นานๆในแต่ละวันด้วยการภาวนาหรือพูดคุยกับพระเยซูในศีลมหาสนิทหรือไม่ อย่างที่พระเยซูทรงเป็นศูนย์กลางของประวัติศาสตร์และศูนย์กลางในชีวิตของเรา เราจึงเห็นตู้ศีลอยู่ในจุดที่โดดเด่นที่สุดในวัดของเรา ถ้าวัดใดมองหาตู้ศีลยากเราคงจะพูดเหมือนมารีอามักดาเลนาในตอนเช้าวันอาทิตย์ที่พระเยซูทรงกลับคืนชีพว่า "พวกเขานำพระอาจารย์ไปและฉันไม่รู้ว่าพวกเขานำพระองค์ไปไว้ที่ไหน"(ยน 20:13)

9.เราต้องเจริญชีวิตทั้งวันพร้อมกับพระองค์ อาศัยพระองค์และในพระองค์ พระองค์ทรงทนทรมานและสิ้นพระชนม์เพื่อเรา ทุกครั้งที่เรามาร่วมมิสซาและรับศีลมหาสนิทเราระลึกถึงความรักที่ยิ่งใหญ่ของพระองค์ที่ทรงมอบชีวิตให้เรา

10.ข้าวสาลีได้ถูกบดให้แหลกละเอียดเพื่อกลายเป็นแป้งสำหรับทำแผ่นปัง พระกายของพระเยซูก็โดนบดขยี้ทนทรมานบนไม้กางเขน เหล้าองุ่นก็มาจากการบดผลองุ่น โลหิตของพระเยซูก็ทรงหลั่งไหลจากกางเขนนั้นเช่นกัน

11.ปังและเหล้าองุ่นที่เรานำมาถวายในพิธีมิสซาและได้กลับกลายเป็นพระกายและพระโลหิตหลังการเสกของพระสงฆ์เตือนใจเราให้นึกถึงพระทรมานและความตายของพระองค์ แท้จริงแล้วทุกมิสซาเตือนใจเราให้คิดถึงพระเยซูเจ้าที่ทรงมอบชีวิตทั้งหมดให้เรา

12.พระเยซูทรงเป็นศูนย์กลางแห่งกาลเวลา ทรงเป็นศูนย์กลางชีวิตของศิษย์พระคริสต์ พระองค์ทรงเลี้ยงดูชีวิตของบรรพบุรุษในอดีตอย่างไร ปัจจุบันพระองค์ยังทรงเป็นเช่นนั้น และพระองค์จะทรงเป็นเช่นนี้ตลอดไป